title: KOMISIJAS ĪSTENOŠANAS REGULA (ES) …/.. ar ko attiecībā uz Salmonella spp. paplašina Eiropas Parlamenta un Padomes Regulā (EK) Nr. 853/2004 noteiktās īpašās garantijas, tās attiecinot uz Dānijai paredzētu no broileriem (Gallus gallus) iegūtu gaļu

text:
               KOMISIJAS ĪSTENOŠANAS REGULA (ES) …/..

               (28.2.2018),

               ar ko attiecībā uz Salmonella spp. paplašina Eiropas Parlamenta un Padomes Regulā (EK) Nr. 853/2004 noteiktās īpašās garantijas, tās attiecinot uz Dānijai paredzētu no broileriem (Gallus gallus) iegūtu gaļu

               (Dokuments attiecas uz EEZ)

               EIROPAS KOMISIJA,

               ņemot vērā Līgumu par Eiropas Savienības darbību,

               ņemot vērā Eiropas Parlamenta un Padomes 2004. gada 29. aprīļa Regulu (EK) Nr. 853/2004, ar ko nosaka īpašus higiēnas noteikumus attiecībā uz dzīvnieku izcelsmes pārtiku
                  1
               , un jo īpaši tās 8. panta 3. punkta b) apakšpunktu,

               tā kā:

               (1)Ar Regulu (EK) Nr. 853/2004 nosaka īpašus higiēnas noteikumus, kas attiecībā uz dzīvnieku izcelsmes pārtiku jāievēro pārtikas apritē iesaistītajiem tirgus dalībniekiem, kā arī dažas īpašas garantijas attiecībā uz konkrētu dzīvnieku izcelsmes pārtiku, kura paredzēta Somijas un Zviedrijas tirgiem. Tādējādi pārtikas apritē iesaistītajiem tirgus dalībniekiem, kas minētajās dalībvalstīs plāno laist tirgū norādīto dzīvnieku gaļu, jāievēro konkrēti noteikumi attiecībā uz salmonellām. Turklāt šādas gaļas sūtījumiem jāpievieno tirdzniecības dokuments, kas apliecina, ka saskaņā ar Savienības tiesību aktiem ir veikts mikrobioloģiskais tests un iegūtie rezultāti ir negatīvi.

               (2)Turklāt Komisijas Regulā (EK) Nr. 1688/2005
                  2
                ir noteiktas minētās īpašās garantijas, paredzot noteikumus par šādas gaļas paraugu ņemšanu un mikrobioloģiskās metodes šo paraugu izmeklēšanai. Tajā ir paredzēts arī tirdzniecības dokuments, ko pievieno gaļas sūtījumiem.

               (3)Dānijas Veterinārais un pārtikas dienests 2007. gada 5. oktobrī Komisijai pārsūtīja pieteikumu piešķirt Dānijai īpašas garantijas attiecībā uz salmonellām no broileriem (Gallus gallus) iegūtā gaļā visā Dānijas teritorijā saskaņā ar Regulu (EK) Nr. 853/2004. Pieteikumā ietverts apraksts par Dānijas salmonellu kontroles programmu attiecībā uz gaļu, kas iegūta no broileriem (Gallus gallus).

               (4)Pārtikas aprites un dzīvnieku veselības pastāvīgā komiteja 2008. gada 18. jūnija sanāksmē vienojās par Komisijas dienestu darba dokumentu “Vadlīnijas par prasību minimumu attiecībā uz salmonellu kontroles programmām, lai tās atzītu par līdzvērtīgām tām programmām, kas apstiprinātas Somijai un Zviedrijai attiecībā uz Gallus gallus sugas mājputnu gaļu un olām”
                  3
                (“vadlīnijas”).

               (5)Dānijas salmonellu kontroles programma attiecībā uz gaļu, kas iegūta no broileriem (Gallus gallus), uzskatāma par līdzvērtīgu Somijai un Zviedrijai apstiprinātajai programmai un ir saskaņā ar vadlīnijām. Tomēr salmonellu izplatība Gallus gallus vaislas saimēs Dānijā bija lielāka par vadlīnijās ierosināto maksimālo apmēru, tāpēc to nevar uzskatīt par līdzvērtīgu Somijas un Zviedrijas situācijai.

               (6)Dānijas Veterinārais un pārtikas dienests 2017. gada 6. februārī nosūtīja datus par salmonellu izplatību Gallus gallus audzējamu vaislas mājputnu saimēs, pieaugušu vaislas mājputnu saimēs, broileru saimēs un gaļā 2011.–2016. gadā. Izplatības apmērs 2015.–2016. gadā atbilst vadlīnijās noteiktajam maksimālajam apmēram.

               (7)Tāpēc īpašās garantijas būtu jāpaplašina, tās attiecinot uz Dānijai paredzētiem tādas gaļas sūtījumiem, kas iegūta no broileriem (Gallus gallus). Turklāt šādiem sūtījumiem būtu jāpiemēro noteikumi, kas paredzēti Regulā (EK) Nr. 1688/2005 attiecībā uz paraugu ņemšanu no šādas gaļas, mikrobioloģiskajām metodēm šo paraugu izmeklēšanai un tirdzniecības dokumentu.

               (8)Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

               IR PIEŅĒMUSI ŠO REGULU.

               1. pants

               Dānijai atļauj Regulas (EK) Nr. 853/2004 8. panta 2. punktā noteiktās īpašās garantijas attiecībā uz Salmonella spp. piemērot Dānijai paredzētiem tādas gaļas sūtījumiem, kas definēta minētās regulas I pielikuma 1.1. punktā un iegūta no broileriem (Gallus gallus).

               2. pants

               1. pantā minētajiem gaļas sūtījumiem pievieno tirdzniecības dokumentu, kas atbilst Regulas (EK) Nr. 1688/2005 IV pielikumā noteiktajam paraugam.

               3. pants

               Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

               Šī regula uzliek saistības kopumā un ir tieši piemērojama visās dalībvalstīs.

               Briselē, 28.2.2018

                     Komisijas vārdā —

                     priekšsēdētājs
                     Jean-Claude JUNCKER

                     (1)

                        OV L 139, 30.4.2004., 55. lpp.

                     (2)

                        Komisijas 2005. gada 14. oktobra Regula (EK) Nr. 1688/2005, ar ko īsteno Eiropas Parlamenta un Padomes Regulu (EK) Nr. 853/2004 attiecībā uz īpašām garantijām saistībā ar salmonellu konkrētas gaļas un olu sūtījumiem uz Somiju un Zviedriju (OV L 271, 15.10.2005., 17. lpp.).

                     (3)

                  https://ec.europa.eu/food/sites/food/files/safety/docs/biosafety_food-borne-disease_salmonella_guidance_min-req_eggs-poultry-meat.pdf.


title: KOMISIJAS ĪSTENOŠANAS REGULA (ES) …/.. par pagaidu atkāpi no preferenciālās izcelsmes noteikumiem, kas izklāstīti Deleģētajā regulā (ES) 2015/2446, attiecībā uz divriteņiem un citiem velosipēdiem, kas ražoti Kambodžā, saistībā ar Malaizijas izcelsmes daļu izmantošanu kumulācijā

text:
               KOMISIJAS ĪSTENOŠANAS REGULA (ES) …/..

               (8.3.2018)

               par pagaidu atkāpi no preferenciālās izcelsmes noteikumiem, kas izklāstīti Deleģētajā regulā (ES) 2015/2446, attiecībā uz divriteņiem un citiem velosipēdiem, kas ražoti Kambodžā, saistībā ar Malaizijas izcelsmes daļu izmantošanu kumulācijā

               EIROPAS KOMISIJA,

               ņemot vērā Līgumu par Eiropas Savienības darbību,

               ņemot vērā Eiropas Parlamenta un Padomes 2013. gada 9. oktobra Regulu (ES) Nr. 952/2013, ar ko izveido Savienības Muitas kodeksu
                  1
               , un jo īpaši tās 64. panta 6. punktu un 66. panta b) punktu,

               tā kā:

               (1)Ar Eiropas Parlamenta un Padomes Regulu (ES) Nr. 978/2012
                  2
                Savienība piešķīra Kambodžai vispārējās tarifa preferences (“VPS”). VPS shēmu sāka piemērot no 2014. gada 1. janvāra.

               (2)Regulā (ES) Nr. 952/2013 ir paredzēta iespēja konkrētos precīzi definētos apstākļos un konkrētām precēm piešķirt atkāpes no preferenciālās izcelsmes noteikumiem VPS priekšrocību saņēmēju valstu labā. Saskaņā ar Komisijas Deleģēto regulu (ES) 2015/2446
                  3
                reģionālo kumulāciju var piemērot tikai vienas un tās pašas reģionālās grupas ietvaros esošām valstīm, kuras eksporta laikā uz Savienību ir VPS priekšrocību saņēmējas valstis.

               (3)Kambodža 2016. gada 13. oktobrī iesniedza pieprasījumu par to, lai uz trim gadiem tiktu pagarināta atkāpe, kas piešķirta ar Komisijas Īstenošanas regulu (ES) Nr. 822/2014
                  4
               . Saskaņā ar šo atkāpi Kambodžai tika dotas tiesības reģionālajā kumulācijā saskaņā ar VPS shēmu HS pozīcijas 8712 divriteņu, kas importēti no Kambodžas Savienībā, izcelsmes noteikšanas nolūkā uzskatīt Malaizijas izcelsmes daļas par Kambodžas izcelsmes materiāliem, lai gan Malaizija nebija VPS priekšrocību saņēmēja valsts.

               (4)Savā pieprasījumā Kambodža norādīja, ka tās velosipēdu ražošanas nozare ir pielikusi lielas pūles, lai pakāpeniski panāktu atbilstību vismazāk attīstītajām valstīm piemērojamiem Savienības izcelsmes noteikumiem (kā paredzēts Komisijas Deleģētās regulas (ES) 2015/2446 22-03. pielikumā), saskaņā ar kuriem produktu uzskata par vismazāk attīstītās valsts izcelsmes produktu, ja tā ražošanā izmantoto materiālu, kas importēti no citām valstīm, apjoms nepārsniedz 70 %. Tomēr Kambodža secināja, ka ir vajadzīgs vairāk laika, lai nozare varētu panākt pilnīgu atbilstību Savienības izcelsmes noteikumiem, ko piemēro vismazāk attīstītajām valstīm.

               (5)Komisija 2017. gada 17. februāra vēstulē pieprasīja Kambodžai iesniegt papildu informāciju. Kambodža 2017. gada 15. jūnijā nosūtīja savu atbildi uz šo pieprasījumu, un tā rezultātā tika uzskatīts, ka tās pieteikums ir pilnīgs.

               (6)Savā atbildē Kambodža norādīja, ka ir veikti pasākumi, lai velosipēdu ražošanas nozari padarītu autonomāku, pateicoties ieguldījumiem ar mērķi izveidot ražošanas līnijas jauniem ražošanas posmiem (piemēram, rāmji, krāsošana, metināšana, aploces). Turklāt Kambodža paskaidroja, ka ražotājiem ir radīti stimuli iepirkt velosipēdu daļas, kā arī iepakojuma materiālus no vietējiem piegādātājiem, lai palielinātu Kambodžā radīto pievienoto vērtību. Tādējādi Kambodžai tagad ir sava politika ieguldītāju piesaistīšanai, proti, speciālajās ekonomiskas zonās izveidot uzņēmumu kopas velosipēdu ražošanas nozares atbalstam.

               (7)Kambodža uzsver, ka papildu laika posms ir nepieciešams, lai Kambodžas velosipēdu ražošanas nozarei saglabātu impulsu un lai realizētu jaunus projektus, jo īpaši veicinātu ieguldījumus citos ASEAN dalībniekos, kas palīdzēs apmierināt Kambodžas velosipēdu ražošanas nozares vajadzības attiecībā uz velosipēdu daļu kvalitāti un cenu.

               (8)No papildu informācijas izriet, ka Kambodža tagad savai velosipēdu ražošanas nozarei nodrošina pietiekamu autonomijas līmeni, un tās ziņojumā ietvertie skaitļi liecina, ka tagad ir gandrīz iespējams nepārtraukti izpildīt izcelsmes noteikumu, saskaņā ar kuru 70 % apmērā ir atļauta nenoteiktas izcelsmes materiālu izmantošana. Tādēļ, ņemot vērā šo uzlabojumu, nav nepieciešams atkāpi pagarināt uz ilgu laiku vai attiecināt uz lielu Savienībā importēto vienību skaitu. Tā kā atkāpe 2016. gadam attiecās uz 150 000 vienībām, daudzums 100 000 vienību apmērā būs pietiekams, lai atbalstītu Kambodžu tās ražošanas nozares autonomijas nodrošināšanā.

               (9)Tomēr, kā Kambodža paskaidroja savā pieprasījumā, atkāpes pilnīga izmantošana ir atkarīga no sezonālā ritma, kas sastāv no daļu pasūtīšanas perioda (pirmā gada oktobris līdz decembris) un šo daļu importēšanas perioda no citām valstīm (otrā gada maijs līdz trešā gada marts). Tādēļ šķiet, ka ir nepieciešams piešķirt pietiekami ilgu laiku, lai varētu izmantot atkāpes dotās priekšrocības. Tādēļ šai regulai būtu jāstājas spēkā dienā, kad to publicē Eiropas Savienības Oficiālajā Vēstnesī.

               (10)Lai varētu efektīvi pārraudzīt atkāpes darbību, ir nepieciešams Kambodžas iestādēm piemērot prasību, lai tās Komisijai regulāri paziņo atkāpes ietvaros izdoto A veidlapas izcelsmes sertifikātu datus.

               (11)Atkāpi vajadzētu attiecināt uz visiem HS pozīcijas 8712 produktiem, kuros izmantotas HS pozīcijas 8714 daļas ar izcelsmi Malaizijā.

               (12)Šajā regulā paredzētie pasākumi ir saskaņā ar Muitas Kodeksa komitejas atzinumu,

               IR PIEŅĒMUSI ŠO REGULU.

               1. pants

               1. Atkāpjoties no Regulas (ES) Nr. 2015/2446 55. panta 2. punkta a) apakšpunkta, Kambodžai ir tiesības piemērot izcelsmes reģionālo kumulāciju saskaņā ar Regulas (ES) 2015/2446 II sadaļas 1. nodaļas 2. iedaļu, izmantojot HS pozīcijas 8714 daļas ar izcelsmi Malaizijā tādu divriteņu un citu HS pozīcijas 8712 velosipēdu ražošanā, kurus paredzēts eksportēt uz Savienību.

               2. Izcelsmes apliecinājumus šajā punktā minētajām daļām sagatavo saskaņā ar Komisijas Īstenošanas regulas (ES) 2015/2447
                  5
                II sadaļas 2. nodaļas 2. iedaļas 2. apakšiedaļu.

               2. pants

               Šīs regulas 1. pantā paredzēto atkāpi piemēro HS pozīcijas 8712 produktiem, ko eksportē no Kambodžas un kam deklarēta laišana brīvā apgrozībā Savienībā konkrētā laikposmā un līdz konkrētiem daudzumiem, kas noteikti pielikumā.

               3. pants

               Šīs regulas pielikumā noteiktos daudzumus pārvalda saskaņā ar Īstenošanas regulas (ES) 2015/2447 49.–54. pantu.

               4. pants

               4. ailē A veidlapas izcelsmes sertifikātā, ko izdod Kambodžas kompetentās iestādes, vai paziņojumā par izcelsmi, ko sagatavo Kambodžā reģistrēti eksportētāji, attiecībā uz 2. pantā minētajiem produktiem ietver šādas norādes:

               - ‟Derogation — Commission Implementing Regulation (EU) 2017/…”,

               Kambodžas kompetentās iestādes līdz mēneša, kas seko katram gada ceturksnim, beigām, Komisijai nosūta ceturkšņa ziņojumu par 2. pantā minēto produktu daudzumiem, par kuriem ir izdoti A veidlapas izcelsmes sertifikāti, un minēto sertifikātu sērijas numurus.

               5. pants

               Kambodžas kompetentās iestādes veic visus nepieciešamos pasākumus, lai nodrošinātu atbilstību 1. un 4. pantam un lai ieviestu un saglabātu jebkādas administratīvās struktūras un sistēmas, ar kurām nodrošina 1. pantā minētās atkāpes pareizu īstenošanu, un administratīvo sadarbību gan ar Malaizijas iestādēm, gan ar Eiropas Komisiju un Savienības dalībvalstu muitas dienestiem atbilstoši Īstenošanas regulas (ES) 2015/2447 II sadaļas 2. nodaļas 2. iedaļas 2. apakšiedaļai.

               6. pants

               Šī regula stājas spēkā dienā, kad to publicē Eiropas Savienības Oficiālajā Vēstnesī.

               Šī regula uzliek saistības kopumā un ir tieši piemērojama visās dalībvalstīs.

               Briselē, 8.3.2018

                     Komisijas vārdā —

                     priekšsēdētājs
                     Jean-Claude JUNCKER

                     (1)

                        OV L 269, 10.10.2013., 1. lpp.

                     (2)

                        Eiropas Parlamenta un Padomes Regula (2012. gada 25. oktobris) (ES) Nr. 978/2012 par vispārējo tarifa preferenču sistēmas piemērošanu un ar ko atceļ Padomes Regulu (EK) Nr. 732/2008 (OV L 303, 31.10.2012., 1. lpp.).

                     (3)

                        Komisijas Deleģētā regula (ES) 2015/2446 (2015. gada 28. jūlijs), ar ko papildina Eiropas Parlamenta un Padomes Regulu (ES) Nr. 952/2013 attiecībā uz sīki izstrādātiem noteikumiem, kuri attiecas uz dažiem Savienības Muitas kodeksa noteikumiem (OV L 343, 29.12.2015., 1. lpp.).

                     (4)

                        Komisijas Īstenošanas regula (ES) Nr. 822/2014 (2014. gada 28. jūlijs) par atkāpi no Regulas (EEK) Nr. 2454/93 attiecībā uz izcelsmes noteikumiem saskaņā ar vispārējo tarifa preferenču sistēmu Kambodžā ražotiem velosipēdiem saistībā ar Malaizijas izcelsmes velosipēdu daļu izmantošanu kumulācijas ietvaros (OV L 223, 29.7.2014., 19. lpp.).

                     (5)

                        Komisijas Īstenošanas regula (ES) 2015/2447 (2015. gada 24. novembris), ar ko paredz sīki izstrādātus noteikumus, kas vajadzīgi, lai īstenotu konkrētus noteikumus Eiropas Parlamenta un Padomes Regulā (ES) Nr. 952/2013, ar ko izveido Savienības Muitas kodeksu (OV L 343, 29.12.2015., 558. lpp.).

    ---documentbreak---

               LV

               PIELIKUMS

                           Kārtas Nr.

                           KN kods

                           Preču apraksts

                           Laikposms

                           Daudzumi (vienībās)

                           09.8094

                           8712

                           Divriteņi un citi velosipēdi (tostarp kravas trīsriteņi), bez motora

                           no 2017. gada xx.xx līdz 2019. gada 31. decembrim

                           100 000